Vier aanvalle glo op plase, kleinhoewes binne 24 uurArgieffoto: Lorraine Claasen Die burgerregte-organisasie AfriForum het Donderdag gesê vier aanvalle het die afgelope 24 uur op plase en kleinhoewes in verskillende provinsies voorgekom. Marius Müller, nasionale operasionele koördineerder van AfriForum, het aan Maroela Media gesê een van dié aanvalle het vanoggend in die vroeë oggendure by ŉ huis in ŉ landelike gebied in Grootvlei, noord van Pretoria, plaasgevind. Dit is nie in dié stadium duidelik of die aanval op ŉ plaas of ŉ kleinhoewe was nie. Volgens kapt. Kay Makhubele, provinsiale polisiewoordvoerder van Gauteng, het ŉ 75-jarige man omstreeks 04:00 wakker geword en op pad badkamer toe homself in drie verdagtes vasgeloop. Een van dié verdagtes was met ŉ vuurwapen gewapen. Die man en sy vrou is vasgebind waarna die aanvallers met ’n Nissan-bakkie en huisware op die vlug geslaan het. Daar word beweer dat die aanvallers ’n deur oopgebreek het om toegang tot die huis te verkry. Geen verdagtes is nog in hegtenis geneem nie. Makhubele kon nie onmiddellik bevestig of die egpaar enige beserings opgedoen het nie. ’n Saak van huisbraak word ondersoek. Volgens Müller was daar ook vanoggend, omstreeks dieselfde tyd as die aanval by Grootvlei, ŉ plaasaanval in die Mooinooi-omgewing in Noordwes. Müller sê volgens inligting van die plaaslike veiligheidstrukture is plaaswerkers deur aanvallers oorval en vasgebind voordat hul huis geplunder is. Geen ernstige beserings is aangemeld nie. Kapt. Sam Tselanyane, polisiewoordvoerder van Noordwes, kon teen Donderdagaand nie die voorval aan Maroela Media bevestig nie. In ŉ ander onverwante voorval is ŉ 55-jarige man Woensdagaand deur minstens een aanvaller op ŉ kleinhoewe in die Cullinan-omgewing oorval. Makhubele het aan Maroela Media gesê die aanvaller het een keer ŉ skoot in die grond afgevuur en daarna op die vlug geslaan. “Niemand is tydens die voorval beseer nie. Daar is ook nog niemand in hegtenis geneem nie,” het hy gesê. Müller beweer daar was twee aanvallers wat die man gekonfronteer het toe hy na buite gegaan het om iets te gaan haal. Die aanvallers het hom glo beveel om op die grond te lê en stil te bly. “Hy het egter vir sy vrou in die huis geskree en sy het die paniekknoppie gedruk. Die aanvallers het skote afgevuur en gevlug met net die man se selfoon,” het Müller gesê. Makhubele het bevestig die polisie ondersoek ŉ saak van die afvuur van ŉ vuurwapen met die doel om skade aan te rig. Daar het ook na bewering ŉ vierde aanval Woensdag omstreeks 20:30 op ŉ plaas in die Modimolle-gebied in Limpopo plaasgevind. Müller sê volgens AfriForum se inligting is twee plaaswerkers deur ses gewapende aanvallers oorval en met draad vasgebind. Die werkers is van selfone, klere en kontant beroof voordat die aanvallers op die vlug geslaan het. Kol. Moatshe Ngoepe, provinsiale polisiewoordvoerder van Limpopo, het die voorval aan Maroela Media bevestig. ‘n Saak van huisroof word ondersoek. Verlede week het daar drie plaasaanvalle binne agt uur in onderskeidelik die Noord-Kaap, Limpopo en Gauteng plaasgevind. Müller sê net in September was daar reeds 18 aanvalle op plase en kleinhoewes en drie mense is in dié aanvalle vermoor. Daar was tot dusver vanjaar 307 plaasaanvalle en 41 plaasmoorde, aldus AfriForum.